Lasbrief vir Ace uitgereikAce Magashule, sekretaris-generaal van die ANC. (Foto: ANA) ŉ Lasbrief vir die inhegtenisneming van die sekretaris-generaal van die ANC, Ace Magashule, is uitgereik. Reuters berig kapt. Lynda Steyn, woordvoerder van die Valke in die Vrystaat, het die lasbrief bevestig. “Hy is nog nie in hegtenis geneem nie, maar die lasbrief is onderteken … vir aanklagte van korrupsie wat met die asbes-saak verband hou,” het Steyn gesê. Magashule was vroeër vandag in Soweto voor Woensdag se tussenverkiesings. (Foto: ANC/Twitter) Magashule word ondersoek vir sy beweerde rol in die toekenning van ŉ R255 miljoen-kontrak om ŉ oudit van asbesdakke in die Vrystaat te doen. Die tender is tydens Magashule se termyn as Vrystaatse premier toegeken, maar dit is glo op bedrieglike en korrupte wyse gedoen. Dit was bedoel om asbesdakke in die Vrystaat te identifiseer en te verwyder, maar die nodige omsigtigheidsproses is nie gevolg nie. Die omstrede sakeman Edwin Sodi en verskeie ander vermeende betrokkenes is reeds in verband met die kontrak in hegtenis geneem. Sodi se Blackhead Consulting en oorlede Igo Mpambani se Diamond Hill Trading 74 het die kontrak in 2014 losgeslaan. Magashule sal na verwagting Vrydag in die Bloemfonteinse landdroshof op die aanklagte teen hom verskyn. Kol. Katlego Mogale, woordvoerder van die Valke, het gesê ŉ verklaring sal mettertyd uitgereik word.